b'\n_START_ARTICLE_\nOrganizator (ko\xc5\xa1arka)\n_START_SECTION_\nVloga organizatorja\n_START_PARAGRAPH_\nOrganizator ima posebne zna\xc4\x8dilnosti, ki so bistvenega pomena pri vodenju svoje ekipe. Nekateri ga opisujejo kot podalj\xc5\xa1ana roka trenerja na parketu, ki vodi in podaja \xc5\xbeogo sotekmovalcem. Glavna njegova naloga je ustvarjanje prilo\xc5\xbenosti soigralcem, zato potrebuje ob\xc4\x8dutek za igro, \xc4\x8das in polo\xc5\xbeaj. Za uspe\xc5\xa1no vodenje mora vedno vedeti, kateri na\xc4\x8din igre je najprimernej\xc5\xa1i, koliko \xc4\x8dasa je do izteka napada, kateremu od soigralcev oddati \xc5\xbeogo in kdaj. Organizator je tisti, ki prenese \xc5\xbeogo ob za\xc4\x8detku napada na nasprotnikovo polovico igri\xc5\xa1\xc4\x8da in je od njegovih sposobnosti pregleda polo\xc5\xbeaja in vizije odvisna nadaljnja igra mo\xc5\xa1tva. Tako seveda ni naklju\xc4\x8dje, da so najbolj\xc5\xa1i organizatorji tudi najbolj\xc5\xa1i podajalci _NEWLINE__NEWLINE_Poleg vsega tega pa je organizator zelo podoben tip igralca kot branilec, se pravi strelec metov iz daljave, veliko pa jih je sposobnih zadevati tudi iz tako imenovanih polo\xc5\xbeajev \xc2\xbbskok-met\xc2\xab. V obrambi igra organizator nasprotno kot v napadu, kar pomeni, da posku\xc5\xa1a kar se da u\xc4\x8dinkovito ovirati nasprotnikovega organizatorja ali prestrezati podaje.'